ส่วนที่ 1 ข้อมูลโดยสรุป

การดำเนินธุรกิจหลัก

ธุรกิจหลักของบริษัทฯ และบริษัทย่อย ประกอบด้วยการพัฒนาแหล่งแร่ทองคำ และโลหะอื่นๆ
การทำเหมืองดีบุกนอกชายฝั่ง การทำเหมืองหินแอนดีไซด์ และการพัฒนาอสังหาริมทรัพย์
ด้วยตระหนักถึงความรับผิดชอบต่อผู้ถือหุ้น ลูกค้าของบริษัทฯ ตลอดจนชุมชนและท้องถิ่นที่บริษัทฯ
ดำเนินการอยู่ บริษัทฯ
ยังคงมุ่งมั่นที่จะพัฒนาและปรับปรุงการดำเนินงานให้ดีที่สุดเพื่อผลตอบแทนที่ดีในแต่ละธุรกิจที่บริษัทฯ
ดำเนินการอยู่ให้กับผู้ถือหุ้นและสังคม

การลงทุน

ในปี 2548 บริษัทฯ ได้เพิ่มสัดส่วนการลงทุนในบริษัท ทรัพยากรสมุทร จำกัด (SML)
ซึ่งเป็นบริษัทย่อยเป็นสัดส่วน 83.70 เปอร์เซ็นต์ จากปี 2547 ที่ถืออยู่ 36 เปอร์เซ็นต์ บริษัท
ทรัพยากรสมุทร เป็นบริษัทที่ดำเนินธุรกิจสำรวจและพัฒนาแหล่งแร่ดีบุก บริษัททรัพยากรสมุทร จำกัด
ได้ยื่นขอประทานบัตรไว้แล้วกับหน่วยงานที่เกี่ยวข้อง
ปัจจุบันอยู่ระหว่างการวางแผนงานสำหรับการพัฒนาแหล่งแร่ในทะเล ซึ่งเป็นสัมปทานของบริษัทฯ
เพื่อดำเนินการผลิตเชิงพาณิชย์ การลงทุนในบริษัทฯ นี้จะให้ผลตอบแทนในระยะยาวกับบริษัทฯ
ในอนาคต

สภาวะตลาดและเศรษฐกิจโดยทั่วไป

ในรอบปีที่ผ่านมาราคาทองคำและดีบุกในตลาดโลกมีการปรับตัวเพิ่มขึ้นอย่างต่อเนื่อง
ถึงแม้ว่าสภาวะเศรษฐกิจโดยทั่วไปของประเทศจะได้รับผลกระทบจากปัญหาต่างๆ
ภายในประเทศอยู่บ้าง ราคาทองคำในปี 2548 มีราคาซื้อขายเฉลี่ย 444.74 เหรียญสหรัฐฯ
ต่อออนซ์ โดยมีราคาปิด ณ สิ้นปีอยู่ที่ 513 เหรียญสหรัฐฯ ต่อออนซ์
ส่วนราคาดีบุกซึ่งมีการปรับตัวอย่างต่อเนื่องมาตั้งแต่ปี 2547 เป็นต้นมามีราคาซื้อขายเฉลี่ย 7.35
เหรียญสหรัฐฯ ต่อกิโลกรัม และมีราคาปิด ณ สิ้นปีที่ 6.66 เหรียญสหรัฐฯ ต่อกิโลกรัม
ธุรกิจด้านอสังหาริมทรัพย์มีผลการดำเนินงานที่ดีในช่วงไตรมาสแรกของปี
แต่ในช่วงไตรมาสสุดท้ายธุรกิจได้รับผลกระทบจากต้นทุนการก่อสร้างที่เพิ่มขึ้นอันเป็นผลมาจากการปรับตัวและความผันผวนของราคาน้ำมัน

กล่าวโดยรวมแล้ว
สินทรัพย์ของบริษัทฯมีความมั่นคงและไม่มีหนี้สินที่มีความเสี่ยงจากอัตราแลกเปลี่ยนและหนี้ต่างประเทศ
ถึงแม้ว่าบริษัทฯจะมีหนี้สินอยู่บ้างแต่ก็อยู่ในระดับที่ต่ำ สัดส่วนหนี้สินต่อทุนของบริษัทฯ อยู่ที่ 0.15 เท่า
ลดลงจาก 0.23 เท่า จากปี 2547

การดำเนินธุรกิจเกี่ยวกับเหมืองแร่

โครงการเหมืองแร่ทองคำที่จังหวัดเลย

บริษัทฯ ได้รับการอนุมัติเงินกู้ วงเงิน 13.3 ล้านเหรียญสหรัฐ
สำหรับการพัฒนาและก่อสร้างโรงแต่งแร่ทองคำ เมื่อปลายปี 2547
การขออนุมัติเงินกู้ดังกล่าวใช้เวลายาวนานกว่าที่ประมาณการไว้มาก
เนื่องจากขั้นตอนการตรวจสอบความถูกต้องของข้อมูล ปริมาณสำรองแร่ และอื่นๆ
ของสถาบันการเงินซึ่งอยู่นอกเหนือการควบคุมของบริษัทฯ ในช่วงครึ่งหลังของปี 2548
การดำเนินงานก่อสร้างได้มีความคืบหน้าไปมาก
งานสาธารณูปโภคและงานก่อสร้างฐานรากสำหรับโรงแต่งแร่แล้วเสร็จเกือบทั้งหมด
ปัจจุบันอยู่ระหว่างการติดตั้งเครื่องจักร และอุปกรณ์ ซึ่งส่วนใหญ่นำเข้าจากต่างประเทศ ทั้งนี้
การดำเนินงานก่อสร้างอยู่ภายใต้การดำเนินงานของทีมวิศวกรและผู้เชี่ยวชาญจากต่างประเทศที่มีความรู้และประสบการณ์สูงในการก่อสร้างโรงงานแต่งแร่ทองคำ

การดำเนินงานเหมืองหินแอนดีไซท์ ที่จังหวัดสระบุรี

รอบปีที่ผ่านมา การดำเนินงานเหมืองหินแอนดีไซท์ มีผลการดำเนินงานที่ดีขึ้น บริษัทฯ
ได้มีการปรับราคาหินชนิดต่างๆ เพื่อให้สอดคล้องกับต้นทุนการผลิตที่เพิ่มขึ้น
อันเป็นผลมาจากการปรับเพิ่มขึ้นอย่างมากของราคาน้ำมัน
อย่างไรก็ตามปัญหาเกี่ยวกับความล่าช้าและการเลื่อนกำหนดการส่งมอบหิน
โดยเฉพาะอย่างยิ่งโครงการขนาดใหญ่ของภาครัฐยังคงเป็นปัญหาหลักในการวางแผนการผลิต
ความต้องการหินโรยทางรถไฟในช่วง 2 ปีที่ผ่านมา มีปริมาณลดลงมาก
เนื่องจากการรถไฟไม่มีการดำเนินการโครงการขนาดใหญ่ตามแผนที่วางไว้

ในปีที่ผ่านมาจึงมุ่งเน้นทำการตลาดในส่วนของหินชนิดอื่นๆ นอกเหนือจากหินโรยทางรถไฟ
โดยเฉพาะอย่างยิ่งหิน Aggregate สำหรับงานก่อสร้างพื้นผิวถนนทางหลวง
ปัจจุบันกรมทางหลวงอยู่ระหว่างการตรวจสอบคุณสมบัติของหิน คาดว่าจะสามารถรับคำสั่งซื้อหิน
Aggregate จากผู้รับเหมาก่อสร้างถนนของกรมทางหลวงในช่วงครึ่งปีแรกของปี 2549 นอกจากนี้
โครงการรถไฟรางคู่และโครงการซ่อมบำรุงรางของการรถไฟแห่งประเทศไทย
ก็ได้รับการยืนยันว่าจะเริ่มดำเนินโครงการในเร็วๆ นี้
ซึ่งจะส่งผลให้ปริมาณความต้องการหินโรยทางรถไฟมีเพิ่มมากขึ้น

การดำเนินงานเหมืองแร่ดีบุก ที่จังหวัดภูเก็ต

บริษัทฯ ดำเนินการทำเหมืองดีบุกนอกฝั่งทะเล
โดยว่าจ้างผู้รับจ้างทำเหมืองภายใต้การควบคุมดูแลของวิศวกรเหมืองแร่ของบริษัทฯ
ถึงแม้ว่ามีการปรับตัวเพิ่มขึ้นอย่างมากของราคาดีบุก แต่เนื่องจากบริษัทฯ
ต้องจ่ายค่าภาคหลวงในอัตราที่สูงมากประมาณ 24 เปอร์เซ็นต์ของรายได้ ทำให้บริษัทฯ
ไม่สามารถดำเนินการต่อไปได้ และต้องหยุดการดำเนินการตั้งแต่เดือนเมษายนที่ผ่านมา ทั้งนี้
บริษัทฯ ได้ดำเนินการเจรจาเพื่อขอให้ภาครัฐทบทวนอัตราการจัดเก็บค่าภาคหลวงแร่ดีบุกใหม่
เพื่อให้อยู่ในระดับเหมาะสมอันจะส่งผลให้บริษัทฯสามารถได้รับผลตอบแทนจากการดำเนินธุรกิจที่สูงขึ้นจากเดิม
นอกจากนี้ทีมงานของบริษัทฯอยู่ระหว่างการดำเนินการวางแผนงานสำหรับการทำเหมืองแร่ดีบุก
ภายใต้สัมปทานของ บริษัท ทรัพยากรสมุทร
ซึ่งปัจจุบันบริษัทฯเป็นผู้ถือหุ้นใหญ่และอยู่ภายใต้การบริหารงานของบริษัทฯ ปัจจุบันบริษัท
ทรัพยากรสมุทร อยู่ระหว่างการดำเนินการขออนุมัติประทานบัตรสำหรับการทำเหมือง ครอบคลุมพื้นที่
50,000 ไร่ ในทะเลอันดามัน

การพัฒนา อสังหาริมทรัพย์

โครงการพัฒนาอาคารชุดพักอาศัย “เลอ เมทโทร” บนถนนรัชดาภิเษก

การพัฒนาโครงการอาคารชุดพักอาศัย เลอ เมทโทร ได้ชะลอการดำเนินโครงการเป็นการชั่วคราว
เนื่องจากในปีที่ผ่านมา ราคาค่าก่อสร้างได้มีการปรับตัวเพิ่มขึ้นมาก ทั้งนี้งานด้านสถาปัตยกรรม
วิศวกรรม และงานเสาเข็มสำหรับฐานรากอาคาร ได้ดำเนินการเสร็จเรียบร้อยแล้ว ปัจจุบันบริษัทฯ
อยู่ในระหว่างการเจรจากับผู้ร่วมทุนรายหนึ่งเพื่อความร่วมมือในการพัฒนาโครงการ
ทั้งนี้เมื่อราคาค่าก่อสร้างเข้าสู่สภาวะที่มีเสถียรภาพ บริษัทฯ จะเริ่มดำเนินโครงการต่อจนแล้วเสร็จ

การถือครองที่ดิน ที่จังหวัดภูเก็ต

ในปี 2547 บริษัทฯ ได้รับการโอนกรรมสิทธิ์ที่ดินแปลงหนึ่งบริเวณอ่าวภูเก็ต
ทำให้สามารถเชื่อมต่อที่ดินของบริษัทฯ 2 แปลงซึ่งไม่ติดต่อกันให้รวมเป็นผืนเดียวกัน
ดังนั้นจึงทำให้บริษัทฯ เป็นเจ้าของที่ดินแปลงใหญ่ที่มีด้านหน้าที่ดินติดทะเลอ่าวภูเก็ต
ซึ่งช่วยเพิ่มศักยภาพและมูลค่าในการพัฒนาในอนาคต

การเพิ่มทุนจดทะเบียน

ในรอบปีที่ผ่านมา บริษัทฯ
ได้ดำเนินการเพิ่มทุนจดทะเบียนและจัดสรรโดยเสนอขายให้กับผู้ถือหุ้นเดิมจำนวน 151.4 ล้านหุ้น
ทำให้บริษัทฯ มีทุนจดทะเบียนเพิ่มขึ้นจาก 605,551,170 หุ้น เป็น 756,939,463 หุ้น
และส่งผลให้ส่วนของผู้ถือหุ้นเพิ่มขึ้นเป็น 1,206.8 ล้านบาท

บทสรุป

ถึงแม้ว่าในปี 2548 จะได้รับผลกระทบจากเหตุการณ์สำคัญต่างๆ ที่เกิดขึ้นในปี 2547
ตั้งแต่ผลกระทบจากโรคไข้หวัดนก เหตุการณ์ความไม่สงบในสามจังหวัดภาคใต้
และโศกนาฏกรรมจากคลื่นยักษ์สึนามิ ซึ่งส่งผลกระทบต่อสภาวะเศรษฐกิจของประเทศโดยรวม
บริษัทฯ ก็พอใจในผลสำเร็จในหลายๆ ประการที่เกิดขึ้นในรอบปีที่ผ่านมา
โดยเฉพาะอย่างยิ่งความคืบหน้าในการพัฒนาแหล่งแร่ทองคำที่จะนำไปสู่การผลิต
และการเพิ่มสัดส่วนการลงทุนในบริษัท ทรัพยากรสมุทร
อันจะเป็นแหล่งรายได้สำคัญในระยะยาวของบริษัทฯ ต่อไป